Broj: 711-I-885-P-220/22-03-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **Ljubice Šunić, glavnog čuvara Javne ustanove Park prirode Kopački rit**,za davanjem očitovanja Povjerenstva**,** na 167. sjednici, održanoj dana 12. travnja 2022., daje sljedeće

**OČITOVANJE**

1. **Ljubica Šunić, glavni čuvar Javne ustanove Park prirode Kopački rit, nije na temelju obavljanja navedene funkcije obveznica iz članka 3. ZSSI-a te ju ne obvezuju njegove odredbe pa tako niti vezano za prijavu na javni poziv** **proizvođačima suvenira objavljen od strane Javne ustanove Park prirode Kopački rit za sklapanjem ugovora o komisionoj prodaji.**
2. **U situaciji prijave poslovnog subjekta kojem je nositelj Ljubice Šunić na javni poziv iz točke I. izreke, ravnatelj Javne ustanove Park prirode Kopački rit dužan je razmotriti nalazi li se o situaciji potencijalnog sukoba interesa te u slučaju da se nalazi, dužan je deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji bi utjecali na poslovni interes s njim povezane osobe.**

Obrazloženje

Zahtjev za mišljenjem podnijela je Ljubica Šunić, glavni čuvar Javne ustanove Park prirode Kopački rit.U knjigama ulazne pošte Povjerenstva zahtjev je zaprimljen 07.travnja 2022. pod poslovnim brojem 711-U-4089-P-220/22-01-1, povodom kojeg se vodi predmet broj P-220/22.

U predmetnom zahtjevu podnositeljica navodi da je Javna ustanova park prirode Kopački rit objavila javni poziv proizvođačima suvenira za daljnju prodaju sklapanjem ugovora o komisionoj prodaji. Također navodi da je u navedenoj ustanovi zaposlena na neodređeno vrijeme, na radnom mjestu glavni čuvar prirode, a ujedno ima registrirano obiteljsko poljoprivredno gospodarstvo (u daljnjem tekstu: OPG) od 2003.

Podnositeljica traži mišljenje vezano uz postojanje, odnosno nepostojanje sukoba interesa ukoliko se prijavi na javni poziv i ponudi proizvode (suvenire) svog OPG-a za prodaju sklapanjem ugovora o komisionoj prodaji s Javnom ustanovom Park prirode Kopački rit.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a.

Uvidom u podatke nadležnog sudskog registra, utvrđeno je da je u isti upisana Javna ustanova Park prirode Kopački rit, MBS 030057306 čiji je jedini osnivač Republika Hrvatska.

Člankom 3. ZSSI-a nije propisano da bi glavni čuvari javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode bili obveznici u smislu odredbi istog zakona te stoga Ljubica Šunić u svojstvu glavnog čuvara Parka prirode Kopački rit nije obveznica ZSSI-a i ne obvezuju ju njegove odredbe pa tako niti vezano za prijavu OPG-a na javni poziv proizvođačima suvenira objavljen od strane Javne ustanove Park prirode Kopački ritza sklapanjem ugovora o komisionoj prodaji .

Međutim, kako je člankom 3. stavkom 1. podstavkom 61. ZSSI-a propisano da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a, ravnatelj Javne ustanove Park prirode Kopački rit, dužan je pridržavati se odredbi ZSSI-a.

Sukladno članku 9. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Sukladno članku 5. stavku 6. ZSSI/21-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Iz sadržaja zahtjeva za mišljenje ne proizlazi da bi postojao odnos interesne ili druge osobne povezanosti glavne čuvarice Javne ustanove Parka prirode Kopački rit s ravnateljicom navedene ustanove.

Povjerenstvo ističe kako je u situaciji prijave OPG-a, čiji je nositelj Ljubica Šunić, glavni čuvar prirode Javne ustanove Parka prirode Kopački rit na javni poziv proizvođačima suvenira za sklapanjem ugovora o komisionoj prodaji koji provodi ova ustanova, njezin ravnatelj ustanove treba razmotriti nalazi li se o situaciji potencijalnog sukoba interesa te u slučaju da se nalazi, dužan je deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na poslovni interes s njim povezane osobe.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Ljubica Šunić, putem e-mail adrese
2. Objava na internetskoj stranici Povjerenstva
3. Pismohrana